กู้เต็มถังเบิกจ่ายได้2เดือน รองบ64มีผลบังคับใช้
คลังกู้เงินเต็มเพดาน ตุนเงินคงคลัง 5 แสนล้านบาท รองรับการเบิกจ่ายเดือน ต.ค. และ พ.ย. นี้
6 ต.ค. 2563

รายงานข่าวจากกระทรวงการคลัง เปิดเผยว่า ก่อนสิ้นปีงบประมาณ 2563 หรือ ก่อนสิ้นเดือน ก.ย. 2563 ที่ผ่านมา กระทรวงการคลังได้กู้เงินเพื่อชดเชยขาดดุล 4.69 แสนล้านบาท และกู้เงินกรณีที่รายจ่ายมากกว่ารายได้อีก 2.14 แสนล้านบาท ที่ได้รับความเห็นชอบจากคณะรัฐมนตรี (ครม.) ที่มี พล.อ.ประยุทธ์ จันทร์โอชา นายกรัฐมนตรี เป็นประธานเห็นชอบ เต็มจำนวนทั้งสองวงเงินแล้ว ทำให้เงินคงคลังสิ้นปีงบประมาณ 2563 มีสูงกว่า 5 แสนล้านบาท สามารถรองรับการเบิกจ่ายปีงบประมาณ 2564 ใน 2 เดือนแรก คือเดือน ต.ค.และ พ.ย. ได้อย่างไม่มีปัญหา
ทั้งนี้ งบประมาณ 2564 วงเงิน 3.3 ล้านล้านบาท ไม่สามารถใช้ได้ทันตามกำหนด 1 ต.ค. 2563 ทำให้การกู้เงินเพื่อชดเชยขาดดุลของปีงบประมาณ 2564 จำนวน 6.23 แสนล้านบาท ยังไม่สามารถทำได้ และในช่วงต้นปีงบประมาณเงินการเก็บรายได้ของรัฐบาลยังเข้ามาน้อย ทำให้กระทรวงการคลังแก้ปัญหาป้องกันความเสี่ยงเงินไม่พอเบิกจ่าย โดยการกู้เงินในปีงบประมาณ 2563 ที่กู้ได้ไส่ไว้ในเงินคงคลัง เพื่อรองรับการเบิกจ่ายไปก่อน
อย่างไรก็ตาม มีการประเมินว่างบประมาณ 2564 จะเริ่มใช้ได้อย่างช้าในเดือน พ.ย. 2563 ซึ่งไม่กระทบกับการเบิกจ่ายของรัฐบาล เพราะเมื่องบประมาณมีผลบังคับใช้ คลังก็สามารถเริ่มกู้เงินเพื่อชดเชยขาดดุลได้อีก
รายงานข่าวจากกระทรวงการคลัง เปิดเผยว่า มีความเป็นไปได้ที่งบประมาณ 2564 จะต้องมีการขอ ครม. กู้เงินกรณีรายจ่ายมากกว่ารายได้ เหมือนกับปีงบประมาณ 2563 ทีผ่านมา เนื่องจากคาดว่าการเก็บรายได้ยังจะต่ำกว่าเป้าหมายหลายแสนล้านบาท เหมือนปีงบประมาณ 2563 ที่การเก็บรายได้ต่ำกว่าเป้าหมายประมาณ 4 แสนล้านบาท โดยเพดานการกู้เพื่อชดเชยการขาดดุลหรือกู้กรณีรายจ่ายมากกว่ารายได้ในปีงบประมาณ 2564 เหลืออยู่ประมาณ 1 แสนกว่าล้านบาท เท่านั้น
ทั้งนี้ในวันที่ 7 ต.ค. 2563 สำนักงานบริหารหนี้สาธารณะ (สบน.) จะแถลงข่าวผลงานและแผนการดำเนินงานการบริหารหนี้สาธารณะปีงบประมาณ 2563 ที่ผ่านมา และปี 2564 ที่จะดำเนินการต่อไป